**Kiegészítő melléklet**

**az Alapítvány 2016. évi tevékenységéről**

**I. Általános kiegészítések, az Alapítvány bemutatása**

A Fővárosi Bíróság 2005. 02.26-án jogerőre emelkedett 9446 számúvégzésében a Homoródjánosfalva Alapítványt nyilvántartásba vette. A közhasznú fokozat visszaszerzésének jogerőre emelkedése: 2017.03.29.

Az Alapítvány elsősorban, de nem kizárólag, Homoródjánosfalva valamint a szomszédos Homoródmenti falvak és más közeli települések közösségeihez tartozó és területükön élő gyermekek, fiatalok, felnőttek és öregek kulturális, oktatási, művelődési, szociális és hitéleti támogatására jött létre.

Az Alapítvány, az alapító által biztosított 100.000.-Ft-os induló vagyonnal kezdte meg tevékenységét. (2004. XII. 29. utolsó vált. – 2004 okt. 27.).

**II. Az Alapítvány tevékenységének bemutatása:**

Az Alapítvány a törvényi előírással kötelezően alkalmazott szakképzett könyvelő kivételével - **minden szervezési, lebonyolítási, adminisztrációs, pénzügyi gazdálkodási és bonyolítási tevékenységet lelkes, segítőkész emberek segítségével és ellenszolgáltatás nélkül végezett.**

Esetenként, kisebb adományokban részesültek azok az erdélyi emberek, akik az oda szállított adományok szétosztásában, azok szállításában rendszeresen segítettek, segítenek. Illetve olyan itteni személyek, akik úgy a tárgyévben mint az ezt megelőző években segítettek fontos és anyagi lehetőségeinket meghaladó orvosi eszközök beszerzésében, ill. nagyban segítettek, támogattak céljaink elérésében. Ezek az adományok tulajdonképp jelképesek: kávé, édesség illetve erdélyi kerámiák, terítők, és ottani finomságok.

Tevékenységünk valamennyi pontja megfelelt a 2011. évi CLXXV. törvény az egyesülési jogról, valamint a civil szervezetek működéséről és támogatásáról szóló törvénynek és az Alapító Okiratban is rögzített tevékenységnek. Egyéb tevékenységet - beleértve a vállalkozási tevékenységet is - az Alapítvány nem folytatott.

Az Alapítvány Alapító Okiratban rögzített céljait szem előtt tartva számolunk be az Alapítvány 2016. évi tevékenységéről:

Az Alapítvány a 2007-es évtől már jogosult az adófizetők jövedelemadójának 1%-ra. Szomorúan tapasztaltuk, hogy annak ellenére, hogy az alapítványt segítők nagyon sokat tettek azért, hogy támogatókat szerezzenek, sokkal kisebb összeget kaptunk ismét, mint a korábbi években, amit nagyon nehéz megértenünk. Mint a továbbiakból kiderül rengeteg határon túli települést támogattunk, nemcsak Székelyföldön, de Kárpátalján is, és nem értjük, hogy legalább az onnan elszármazottak, miért nem támogatnak bennünket. Természetesen, mindenkinek aki minket támogatott hálásan köszönjük! 2016-ban egyszer tudtunk hirdetni országosan megjelenő lapban, de az alapítványért dolgozó önkéntesek rengeteg szórólap szétosztásával és más módon is igyekeztek szélesíteni a támogatói kört, ami sajnos nem sikerült. Ezért megpróbáltuk az elektronikus médián keresztül is, természetesen. Reméljük, hogy több sikerrel járunk, és tudunk újabb támogatókat szerezni. Nagy segítség volt számunkra az, hogy a Nemzeti Civil Alapítványhoz (NCA) benyújtott pályázaton 2016-ban is sikerült elnyerni 400.000 Ft. működési támogatást, illetve 500.000 Ft. normatív támogatást, köszönhetően annak, hogy hatalmas mennyiségű, főképp természetbeni adományt ajánlottak fel számunkra. A működési és normatív támogatás legnagyobb része a könyvelői díj kifizetésére kellett. Egy része, 180.000 Ft. a korábban, hosszú éveken át könyvelő díjának kifizetése, amely az év elején esedékes könyvelési munkák elvégzésének díja. Ezen felül, az új könyvelő díjazására, aki szeptembertől végzi az Alapítvány könyvelésével kapcsolatos feladatokat, beszámolók stb., ami 200.000 Ft. volt, amit 2017. elején utaltunk át, tehát a következő év elszámolásában jelenik meg. Ezen felül, mivel az Alapítvány korábban nem rendelkezett számítógéppel, amely léte pedig elengedhetetlen ahhoz, hogy az alapítvánnyal kapcsolatos ügyeket, mint pályázatírás stb. intézzük, ebből a normatív támogatásból egy számítógépet is vásároltunk végre. Ez a kiadás is 2017-ben jelenik meg. Ezen felül, ahhoz, hogy visszaszerezzük a közhasznúsági fokozatot, kénytelenek voltunk megbízni egy ügyvédet, akinek a díjazását szintén a normatív támogatásból fedeztük, 2017. elején. A két utóbbi együtt szintén több mint 200.000 Ft. A pályázaton elnyert támogatásnak köszönhetően az értelemszerűen felmerülő költségek nagy részének fedezése, mint: banki költségek, az említett könyvelési díjak, hirdetés stb. biztosítva volt ami nagy terhet vett le a vállunkról. Bár ezen időszakban ismét erőnkön felül teljesítettünk, és az elnyert összeg ismét alatta maradt a tényleges kiadásainknak, mégis nagyon fontos volt, mert enélkül biztosan nem sikerült volna olyan sok települést – több mint 30, – támogatni, mint tettük! És nemcsak Erdélyben, de Kárpátalján élőket is tudtunk ismét segíteni.

Kiemelten fontosnak tartottuk, hogy a támogatások, adományok minden esetben személyes kiválasztással kerüljenek a rászorulókhoz, vagy megbízható intézményekhez, ezzel is elkerülve az esetleges kontraszelekciót, korrupciót, vagy protekcionizmust!

Az Alapítvány, az Alapító okiratban megfogalmazott, és eddigi működése során mindig követett elvnek megfelelően folytatta tevékenységét 2016-ban is. Vagyis ***arra figyeltünk, hogy teljesítsük legfőbb célunk, amely első sorban, de nem kizárólag a Székelyudvarhely környékén élők egészségügyi ellátásának javításához való hozzájárulás oly módon, hogy ezáltal minél több emberen, (több település lakóin) tudjunk segíteni.***

És szerencsére, régi és új támogatóinknak, valamint a pályázaton elnyert támogatásoknak köszönhetően, ez sikerült is. Sajnos ebben az elmúlt időszakban sem tudtuk megvásárolni a tervezett 24 órás vérnyomásmérőt, (ABPM) holott hatalmas szükség lenne erre. Ez főképp az 1 % -ból befolyó összeg alacsony volta miatt történt, hisz abból terveztük megvenni. Tudjuk, hogy határainkon belül is sok kórház, rendelő küzd nehézségekkel, de a határainkon kívül rekedtek helyzete még ennél is sokkal rosszabb. Reméljük, hogy 2017-ben végre ismét sikerül elérni ezt a célunk is. Hisz az ottani egészségügyi ellátás, az anyagiak hiányán túl a még vészesebb orvos- és ápolószemélyzet hiányának is következménye. Fontosnak tartjuk megjegyezni, hogy pl. itt határainkon belül legalább a nagyobb körzetek, és városi kórházak rendelkeznek ezekkel az orvosi eszközökkel. Határainkon kívül pedig sok kórház sem rendelkezett (rendelkezik) ezekkel, amíg mi meg nem ajándékoztuk őket. *Épp ezért az eddigi – főképp ilyen jellegű, - tevékenységünk hatása felbecsülhetetlen, hisz 1-1 ilyen műszert, éves szinten több mint száz betegre tudnak feltenni.* Így rengeteg ember életminőségének javulását eredményezheti, vagy életét mentheti-, mentette meg. Épp ezért, ezen adományok hatása messze meghaladja az orvosi műszerek piaci értékét. Így mindenki, aki minket támogatott, támogat adományával azért, hogy ezen célunk is teljesíteni tudjuk, vagy adójának 1 %-val, nagy mértékben hozzájárult, hozzájárul az ott élők életkörülményeinek javításához. Nagyon fontos, hogy mi nemcsak átadjuk ezeket a készülékeket, hanem figyelemmel kísérjük azt is, hogy valóban használják-e a betegek gyógyítására. Ezen túlmenően, még szervízelésre is elhoztuk a készülékeket, amikor kellet.

Bár ezt a célunk, ( orvosi műszer vásárlása, ) nem tudtuk elérni, mégis sikerült nemcsak teljesíteni, de túlteljesíteni ( ha lehet így mondani, ) azt a legfontosabb célt, hogy minél több településen élő embert támogassunk. Illetve azt, hogy nagyban hozzá tudtunk járulni több mint 30 településen élők egészségügyi ellátásának javításához. Ez utóbbit annak köszönhetjük, hogy mivel a Béres cég az előző években meggyőződött nemcsak arról, hogy mi ezt a célt fontosnak tartjuk, hanem arról is, hogy odafigyelünk arra, hogy az adományok valóban eljussanak a legjobban rászorulókhoz, három alkalommal is hatalmas mennyiségű vitamint, roboráló készítményt ajánlott fel számunkra. Az év elején több mint tíz településre juttatunk el adományokat személyesen, vagy küldtük el segítőinkön keresztül. Ilyen alkalmakkor a Kuratórium elnöke személyesen is felkeres legalább 50-60 rászorulót, ha nem többet. Ebben az elmúlt évben először májusban kaptunk nagyobb mennyiséget, majd októberben ill. november végén is. Nagyobb részüket Székelyudvarhelyen és környékén lévő településeken osztottuk ki, újból odafigyelve arra, hogy több olyan települést is támogassunk, amelyeket korábban nem. De természetesen olyan intézmények is kaptak, amelyekben nagyon sok rászoruló beteget ápolnak, mint pl. a Székelykeresztúri Kórház, a Szentegyházi Egészségügyi Központ, ill. egy korábban nem támogatott kórháznak is nagyobb mennyiséget ajánlottunk fel, a Csíkszeredai Megyei Sürgősségi Kórház baleseti osztályának, akiket korábban nem támogattunk. A nyár folyamán a korábban támogatott településeken élő rászoruló emberekhez juttattunk el adományokat, nemcsak természetbeni, de kisebb pénz adománnyal is segítettük azokat, akiknek nehézséget okoz a mindennapi kiadások fedezése. Pl. olyan családoknak, ahol több gyermeket nevelnek. Ezen túlmenően természetesen más módon is igyekeztünk segíteni. Főképp az Alapítvány számára felajánlott jó állapotú és minőségű felnőtt és gyermek ruhaneműk-, oktatásban használható nyomtatványok adományozásával, illetve a támogatott települések egy részére küldött jelképes mennyiségű kávé, tea, (rendezvényeikre,) gyerekek számára édesség felajánlásával. A következő alkalom, amikor ismét nagyobb mennyiségű vitamint kaptunk és osztottunk ki októberben volt. Ami különös örömmel töltött el ez alkalommal, az volt, hogy végre rengeteg gyereknek is örömet tudtunk szerezni. A Székelyudvarhelyi Kórház Gyermekosztályának adtunk nagyobb mennyiséget, ezen felül a Szentegyházi Gyermekfilharmónia minden tagjának, kb. 160 gyermeknek, egy kis Kinder - csoki kíséretében, ami hatalmas sikert aratott. Örültünk, hogy több év kimaradás után, ismét Őket is meg tudtuk örvendeztetni. Ezen túl, egy újabb olyan településre is küldtünk, ahová korábban nem, Lövétére, szintén az ott élő gyermekek részére. A többit pedig a már támogatott településeken élő gyermekeknek osztottuk ki. Fontosnak tartjuk megjegyezni, hogy ennek a hatalmas mennyiségű vitaminnak ilyen sok területre és településre történő elszállítása, szétosztása szinte emberfeletti erőt kívánt az Alapítványért dolgozóktól, segítőktől. Ez alkalommal is, a Kuratórium tagjai szinte erejükön felüli anyagi áldozatot is hoztak azért, hogy teljesíteni tudjuk minden vállalásunk. Reméljük, hogy az általunk támogatott településekről elszármazottak a jövőben nekünk ajánlják fel adójuk 1 %-át, hogy folytathassuk ezen tevékenységünk. A Béres Cég „szokásához híven,” Karácsony előtt ismét nagyobb mennyiségű Béres cseppet, és több más vitamint ajánlott fel számunkra. Bár ez a mi számunkra rengeteg munkát jelentett, azt eredményezte, hogy ismét nagyon sok embert tudtunk megörvendeztetni, és újabb olyan településeket tudtunk támogatni, amelyeket korábban nem támogattunk. Pl. Erdélyben Hétfalu környékén kapott több település is, mint pl. Zajzon stb., Kárpátalján pedig a Visken élők, ill. a Beregszász környékén élők örülhettek adományainknak. Folyó évben, vagyis 2016-ban nem is tudtuk mind szétosztani azt a hatalmas mennyiségű vitamint, amelyet nekünk adtak. A fennmaradt mennyiséget 2017 elején vittük, küldtük el sok más településre. Többek között nemcsak Kárpátaljára, de még Csángóföldre is küldtünk ezekből. Ezen alkalmakkor is, akárcsak korábban, az emberek nagyon örültek annak, hogy „valakik Rájuk gondolnak,” és azt a visszajelzést kaptuk, hogy mindenki nagyon örül, hálás, megbíznak ezekben a készítményekben és sokan jelezték, hogy nem is gondolták, hogy olyan sokat segít ez nekik, javít egészségi állapotukon, közérzetükön. Ennek oka, hogy a legtöbb ott élő embernek kicsi a nyugdíja nemcsak ahhoz, hogy vitaminokra is maradjon, hanem még táplálkozásra is. Így az általunk felajánlott vitaminok szintén nagyban hozzájárultak egészségi állapotuk javításához, megőrzéséhez. Újból bebizonyosodott, hogy ily módon tudunk a legjobban, leghatékonyabban segíteni az ottani, kiszolgáltatott, és még mostohább körülmények között élő embereken.

*Mint említettük, más módon is segítettük a nagyon nehéz helyzetben élőket* akár számukra szükséges és hasznos jó állapotú és minőségű ruhaneműk adományozásával, akár más természetbeni adománnyal, vagy kisebb pénzösszegekkel. Szerencsére nagyon sok jó állapotú, és minőségű ruhaneműt sikerült gyűjteni, jóval több mint 100.000 forint értékben. Így többször küldtünk, illetve vittünk ruhaneműt, ágyneműt, takarót stb is, nemcsak idősek, de fiatalok, gyermekek számára is, amivel nagyon sok ott élő embernek szereztünk örömet. Hisz az egyre nehezedő körülmények miatt jól jött, hogy sok mindent nem kellett, kell megvásároljanak; gyerekeknek édességeket, iskoláknak oktatásban használható nyomtatványokat; idősek rendezvényeire kávét, teát. Továbbra is támogattunk két mozgáskorlátozott fiatalembert is. Úgyszintén rászoruló gyerekeken is segítettünk, ill. a számunkra felajánlott vitaminokból juttattunk egy itteni Szociális Otthon Kedves Lakóinak is, és lehetőségeinkhez mérten itthoni fogyatékos gyermek szüleinek is segítettünk.

Fontosnak tartjuk megemlíteni azt is, hogy mindig is természetes része volt tevékenységünknek, hogy mi, az alapítványért dolgozók rendszeresen támogatunk itteni hajléktalanokat is, főképp élelemmel és általunk főzött meleg teával, illetve súlyosabb esetekben hívjuk hozzuk a Menhely Alapítványt. Mint látható, ***tevékenységünkkel nagyon nagy csoportot, ill. nagyon sok település lakóit értük el nemcsak itt, de Erdélyben és Kárpátalján is.*** Úgy érezzük, hogy ebben minket nem is igazán tudna más helyettesíteni, hisz ehhez nagyban hozzájárul az elmúlt évek tapasztalata, helyismeretünk, jó kapcsolatrendszerünk, amelyet kialakítottunk az évek során. ***Figyelembe véve azt, hogy az alapítványnak nincs egyetlen fizetett alkalmazottja sem, tulajdonképp ismét erőnkön felül teljesítettünk, a sok önzetlen embernek köszönhetően, akik minket támogattak, támogatnak.***

A kitűzött céljainkból sokkal kevesebbet tudtunk volna megvalósítani, ha nem lett volna lehetőségünk arra, hogy a pályázaton elnyert működési támogatásból fedezzük a szükségszerűen felmerülő költségek egy jelentős részét, mint a kötelezően alkalmazandó könyvelő könyvelési díját, fogyó irodai eszközök vásárlását, a szállítási költségek nagy részét, a telefon díj jelentős részét, valamint a reprezentációként felmerülő költségek nagy részét is – ***amelyek legnagyobb része nem reprezentációs költség, hanem azt a célt szolgálta, hogy az adományokat Budapestről többször is Erdélybe, (ill. ez alkalommal Kárpátaljára is) szállítóknak, valamint az ottani szállítóknak és szétosztásban segítőknek megköszönjük, ill. kis mértékig viszonozzuk a szívességét, valamint kiadásaik egy részét***. Hisz Erdélyben sok

olyan település van, ahová nincs autóbusz járat, ill. sok helyre, ha van is, csak tanítási időben, és akkor is legfeljebb egyszer. Ezért rendszeresen szükség van segítségre. Az adományoknak Kárpátaljára történő eljuttatása pedig még nagyobb nehézségekbe ütközik. Ehhez is sok segítő szándékú ember együttműködésére volt, van szükség, akiknek ez úton is köszönjük a segítséget.

Az elmúlt évek során sokszor bebizonyosodott, hogy bár nem rendelkezünk hatalmas összegekkel, mégis rengeteg embernek, több település közösségének tudtunk segíteni, főképp a felajánlott orvosi műszerek, illetve a rengeteg fontos vitamint és nyomelemet tartalmazó étrend kiegészítővel, roboráló készítménnyel, amelyek hozzájárulnak, hozzájárultak az ott élők egészségi állapotának megőrzéséhez, javításához. Ahhoz, hogy ezt meg tudtuk tenni, nagyban hozzájárult ***minden egyes támogatónk***, amelyet ezúton is ***hálásan köszönünk!***

**III. Kapott és adott adományok tárgyévi alakulása**

1. **Kapott adományok, bevételek alakulása ( 8 436 ezer Ft.)**

Az alapítvány tevékenységét alapvetően közvetlen személyi, intézményi adakozásból fedezte.

Az adományok megoszlása a tárgyévben az alábbiak szerint alakult:

* *Pénzbeli adományok: 397 ezer Ft.*

ebből: - magánszemélyektől: *125 ezer* Ft.

- egyéb szervezetektől: *230 ezer* Ft.

- 1%-ból származó bevétel: *42 ezer* Ft.

* *Természetbeni adományok: 8 229 ezer Ft.*

ebből: - magánszemélyektől: *180 ezer* Ft.

- egyéb szervezetektől: *8 039 ezer* Ft.

1. **Adott adományok alakulása ( 9 349 ezer Ft.)**

* *Pénzbeli adományok: 72 ezer Ft.*

ebből: - magánszemélyeknek: *72 ezer* Ft.

* *Természetbeni adományok: 9 277ezer Ft.*

ebből: - magánszemélyeknek: *6 644 ezer* Ft.

- egyéb szervezeteknek: *2 633 ezer* Ft.

**IV. Bevételek, kiadások tárgyévi alakulása**

**Pénzügyi, vagyoni helyezet bemutatása**

1. **Tárgyévi bevételek alakulása ( 7 433 ezer Ft.)**

Az alapítvány tevékenységét alapvetően közvetlen személyi, intézményi adakozásból fedezte (6 708 **ezer Ft.**). Az adományok mellett, – beleértve a 42 ezer Ft. összegű SZJA 1%-os felajánlásokat is – az Alapítvány még elszámolt 395 ezer Ft. működési támogatást (elhatárolásokkal korrigált összeg). Az alapítvány 722 ezer Ft összegben számolt el egyéb bevételt.

1. **Tárgyévi kiadások alakulása ( 10 076 ezer Ft.)**

Az adott adományokon felül **(9 349 ezer Ft.)** banki költségek 24 ezer Ft. összegben, igénybe vett szolgáltatások (például: hirdetés, könyvelés, postaköltség stb.) 557 ezer Ft. összegben, anyagköltségek 6 ezer Ft. értékben, reprezentációs és üzleti ajándékkal kapcsolatos költségek 139 ezer Ft. összegben merültek fel.

**Az Alapítvány vezető tisztségviselői az alapítványtól semmiféle juttatásban, szolgáltatásban (sem pénzben, sem természetben) nem részesültek**.

Fentiek alapján az Alapítvány tárgyévi közhasznú eredménye 2 643 ezer Ft veszteség, ami a 2015. évben megkapott és eredményként kimutatott, de csak 2016. évben szétosztott és költségként elszámolt adományok miatt alakult így.

1. **Pénzügyi, vagyoni helyzet**

Az Alapítvány 2016. évi nyitó pénzállománya: 270 ezer Ft.

Az Alapítvány 2016. évi záró pénzállománya: 697 ezer Ft.

Tárgyév végén az Alapítvány 55 ezer Ft összegű kötelezettséget mutat ki, amely főként a Szent Adalbert Misszió Alapítvány 50 ezer Ft értékben nyújtott kölcsöne miatti kötelezettség.

A pénzeszközök éves forgalmának, bevételeinek és kiadásainak egyenlegei - az elkülönített bankszámlák és egyéb eszközhordozók szerinti bontásban - a következők szerint alakult:

adatok ezer Ft-ban

|  |  |  |  |  |
| --- | --- | --- | --- | --- |
| **Bankszámla/**  **Pénztár** | **2016.**  **január 1.** | **Bevétel** | **Kiadás** | **2016.**  **december 31.** |
| Pénztár | 2 | 550 | 496 | 56 |
| Bankszámla | 268 | 1285 | 912 | 641 |
| Összesen: | 270 | 1835 | 1408 | 697 |

**Banki bevételek: Pénztár bevételek:**

Adományok: 300 ezer Ft. Készpénz felvét bankból: 450 ezer Ft.

NCA utalás: 943 ezer Ft. Kölcsön: 42 ezer Ft.

Adó 1%: 42 ezer Ft. Adomány: 55 ezer Ft.

Készpénz befizetés 0 ezer Ft. Egyéb: 3 ezer Ft.

Összesen: 1 285 ezer Ft. Összesen: 550 ezer Ft.

Az Alapítvány saját tőkéje csökkent, tekintettel a tárgyévi közhasznú eredményére. A saját tőke összegét más tényező tárgyévben nem befolyásolta. (A saját tőke részletezését a mérleg, a vagyon felhasználását a mérleg és eredmény kimutatás megfelelő részletezettséggel tartalmazza.)

**V. Egyéb kiegészítések**

Az Alapítvány mérlegen kívüli tétellel nem rendelkezik.

Az Alapítvány tárgyévben nem foglalkoztatott munkavállalót.

A beszámoló készítéséért felelős személy neve: Vastagh Jusztina Fruzsina regisztrált mérlegképes könyvelő, adótanácsadó (1122 Budapest, Csaba u. 36/B) Reg. Szám: 180830, 2115346

Nem kerültek felsorolásra azon információk, melyek a 2000. évi – többször módosított – Számvitelről szóló törvény szerint a kiegészítő mellékletben kötelezően szerepeltetendő adatok, azonban velük az Alapítvány nem rendelkezik, illetve nem irányadó.

A beszámoló adatai könyvvizsgálattal nincsenek alátámasztva.

A költségvetéstől kapott támogatások felhasználása, a cél szerinti juttatások kimutatása, a támogatási programok bemutatása a beszámoló közhasznúsági mellékletében (PK-142. nyomtatványon) kerül összefoglalva bemutatásra.

A szervezet vezető tisztségviselőinek nyújtott juttatások értéke, illetve összege: ***az Alapítvány egyetlen tisztségviselője sem részesült semmi nemű juttatásban (sem természetbeni, sem pénzbeli), munkájukat az alapító okiratba foglaltak szerint minden ellenszolgáltatás nélkül végezték.***

**Fenti beszámoló alapján megítélhető, hogy az Alapítvány az Alapító Okiratban rögzített célokkal összhangban, azok megvalósítása érdekében folytatta tevékenységét, megfelelt az Alapító által elvárt küldetésének és egyben a vonatkozó törvény szerinti követelményeknek is. Tevékenységéről és gazdálkodásáról az Új Ember c. országos sajtón keresztül a nyilvánosság számára is beszámolt. Munkáját a Kuratórium, eredményesen végezte, a Kuratórium az alapítói vagyonnal és az egyéb anyagi forrásokkal – lehetőségein belül - gondosan és jól gazdálkodott.**

Budapest, 2017. május 25.

Dr. László Ildikó

Kuratórium elnöke

Homoródjánosfalva Alapítvány